《上峡》
清代·刘文麟

连山筑长围，众水含积怒。无地恣披猖，勉强循轨度。

纡折千百回，其意在东注。砉然门户开，并力尽一赴。

万马横空来，惊愤不反顾。我舟当其冲，逆进相触忤。

百夫贯一缆，累时拔寸步。倒掷脱不虞，此身竟安付。

昨有估客船，咋指惊一误。木石相冲撞，破碎等瓜瓠。

崖畔余柿存，不忍目重驻。吁嗟造物意，设险独何故。

夕泊江之涯，惊定有余怖。月黑鸺鹠鸣，悲风振岩树。

远闻洪涛声，前滩尚无数。

作者简介：刘文麟，字仁甫，号仙樵，辽阳人。道光戊戌进士，官沈丘知县。有《仙樵诗钞》。